અખંડ ભારતવર્ષનો વિચાર આગામી યુગો સુધી પ્રકાશતો રહે અને તેનું પ્રતીક બને સરદાર પટેલ તેવું એક સ્વપ્ન વર્ષ ૨૦૦૮માં ગુજરાતના વિકાસપુરુષ તત્કાલીન મુખ્યમંત્રીશ્રી નરેન્દ્રભાઈ મોદીએ સેવ્યું હતું, જેમાં તેમણે સરદાર પટેલના એવા રાષ્ટ્રીય સ્મારકના નિર્માણનો સંકલ્પ કર્યો હતો જે વિશ્ર્વભરમાં સરદાર પટેલના વ્યક્તિત્વ જેવું અજોડ અને અવિસ્મરણીય હોય. વર્ષ ૨૦૧૩ સુધીમાં આ સંકલ્પને કેવો આકાર આપવો તે પણ સ્પષ્ટ થઈ ચૂક્યું હતું અને તેમાં સરદાર પટેલની સમગ્ર વિશ્ર્વમાં સૌથી ઊંચી પ્રતિમાના નિર્માણના મનોરથ સાથે તેનું ૩૧મી ઑક્ટોબર ૨૦૧૩ ‘સરદાર જયંતી’ના રોજ ભૂમિપૂજન કરાયું હતું. જેટલો સુયોગ્ય વિચાર પ્રતિમાના સ્થાપનનો હતો તેથી વિશેષ પ્રતિબદ્ધતા તેમણે આ પ્રતિમાને ‘સ્ટેચ્યુ ઑફ યુનિટી’ એટલે કે સરદાર પટેલના કાર્ય અને વ્યક્તિત્વને અક્ષરશ: શબ્દાર્થ કરતું ‘એકતાની મૂર્તિ’ સમું નામ સૂચવ્યું. ‘સ્ટેચ્યુ ઑફ યુનિટી’ બોલતાં જ અમેરિકાની જગવિખ્યાત પ્રતિમા ‘સ્ટેચ્યુ ઑફ લિબર્ટી’ યાદ આવી જાય, પરંતુ તેને કદની દૃષ્ટિએ વામણી બનાવવા જઈ રહેલી ‘સ્ટેચ્યુ ઑફ યુનિટી’ને કુલ ૧૮૨ મીટરની ઊંચાઈ પ્રાપ્ત થવાની છે જે પૃથ્વી પર સૌથી વધુ ઊંચાઈ ધરાવતી પ્રતિમા બની રહેશે. ‘સ્ટેચ્યુ ઑફ યુનિટી’ની કુલ ૧૮૨ મીટરની ઊંચાઈ જાણે ગુજરાતની સાડા ૬ કરોડ જનતાના સમગ્ર જન પ્રતિનિધિત્વની ૧૮૨ બેઠકોના હાર્દની લાગણીને વાચા આપશે. સરદાર પટેલના તેજોમય વ્યક્તિત્વને પ્રતિબિંબ કરતી કાંસ્યાની પ્રતિમા ‘સ્ટેચ્યુ ઑફ યુનિટી’ માત્ર સરદાર પટેલનું સ્મારક નહીં બની રહે પરંતુ ગુજરાતની જીવાદોર સમી નર્મદા નદીના સાંનિધ્યમાં વસવાટ કરતા કરોડો વનબંધુઓ સહિત સંપૂર્ણ ગુર્જર ધરાને ખમીરવંતા વિકાસનાં સોનેરી કિરણોને રેલાવાશે. ‘સ્ટેચ્યુ ઑફ યુનિટી’ નર્મદા નદી પર કેવડિયા કોલોની ખાતે બંધાયેલા સરદાર સરોવર ડેમની નજીક વિંધ્યાચલ-સાતપુડાની સોહામણી ગિરિમાળા વચ્ચે સાધુબેટ પર બની રહી છે.